Nigerijska prevara u Nišu 1897. godine

Postoji nekoliko vrsta masovnih internet prevara od kojih je najpoznatija “Nigerijska email prevara”. Da li ste znali da su identične prevare postojale i u XIX veku, a realizovale su se putem pisama poslatih standardnom poštom. U današnje vreme ovakve prevare počinju email porukom koja stiže u vaše elektronsko sanduče. U slučaju poznate “Nigerijske prevare” potencijalna žrtva dobija email poruku od navodno vrlo važne i bogate ličnosti, obično iz neke od afričkih zemalja, ponekad i od navodnog člana kraljevske porodice te zemlje. U email-u vam se u poverenju obraćaju sa molbom da im pomognete pri transferu velike sume novca, od čega ćete vi dobiti veliku proviziju. Potrebno je samo da platite manje bankarske troškove transfera novca. I tako vi odlučite da pomognete “princezi u nevolji”, koja u tom trenutku može da se osloni samo na vas. Ova vrsta email prevare ima više varijanti, gde se više ili manje razlikuje priča i novčani iznos. Ponekad se žrtvi traži da uplati veće ili manje iznose, ili više manjih iznosa. Kada žrtva uplati traženi iznos prevaranti joj se više ne javljaju. Pre 123. godine, davne 1897. se u Nišu dogodio sličan pokušaj prevare koji su novine nazvale “Španska prevara”, navodeći da nije prvi slučaj u pitanju. U novinskom članku koji obaveštava i upozorava narod na ovu vrstu prevare se kaže sledeće: Uvažena firma trgovačka, braće Popića dobila je čak iz Španije jedno pismo s ponudom, da učine svojim novcem od nekoliko stotina dinara samo unapred jednu uslugu za koju anonimni pošiljač pisma nudi Popićima nagradu od 150.000 dinara, kada se iskopa zakopani novac “koji se nalazi, veli taj Španac, zakopan u okolini Niša”. On pak ne može da dođe, jer je u “zatvoru za političko delo, nego treba iz nekog pansiona izvući njegovu kćer” koja će taj novac naći. Lepa, ali vrlo ordinarna prevara. Ovakva pisma nisu prva ovde, pre dve godine i g. Sv. Tutunović je dobio isto takvo pismo. Kako čujemo, g. Popić je iz ljubopitstva odgovorio telegramom, kao da pristaje na ponudu, samo da mu se pošalje ime i adresa ponuđača. Kad to saznamo, objavićemo i celo pismo, a za sada obraćamo pažnju svetu srpskom, da se čuva ovih veštih kockara čak iz Španije.